作者：高观国
词牌/韵律：永遇乐

paragraphs: 浅晕修娥，脆痕红粉，犹记窥户。
香断帘空，尘生砌冷，谁唤青鸾舞。
春风花信，秋宵月约，历历此心曾许。
衔芳恨、千年怨结，玉骨未应成土。
木兰艇子，莫愁何在，谩系寒江烟树。
事逐云沈，情随佩冷，短梦分今古。
一杯遥夜，孤光难晓，多少碎人肠处。
空凄黯、西风细雨，尽吹泪去。